钦定古今图书集成/明伦汇编/官常典/第630卷 > 《送孝丰吴公之苏倅序》明·王世贞
## 钦定古今图书集成/明伦汇编/官常典/第630卷 > 《送孝丰吴公之苏倅序》明·王世贞

隆庆之二年冬，孝丰吴公贰吾州，仅七月而迁吾郡。
倅前是吴公为建宁司理，超焯以高第旌，入郎仪部。
诸仪部郎称“多才名士”，顾独推吴公。而会有所嫌，忤
前御史大夫。前御史大夫为言之吏部中，以事下迁
为吾州贰。吴公至，属阙守，吴公遂摄守。吴公日晏坐
堂皇，召诸吏以某事某事次第受署，即无敢论。有所
下，上或稍缓其急者而急其缓者，冀因缘为奸。吴公
至，则发摘之。吴公抶吏不过十，然一左顾，辄屏退，惴
惴无人色。其听讼，不待悉两造而剖，各得意去。即被
吴公法，欣然曰：“吾故不敢以幸望吴公，庶几公宽之
耳。”州当岁定赋，吴公摄守不三月，为定《三岁赋》曰：“畴
宽亩而瘠，畴减亩而腴，畴商而实橐，畴匿税贵豪，吾
能司知之，毋扰扰。昏夜居闲，令乃公借行法也。”吴公
间为具召诸公饮，诸公亦以次第奉斗酒，日治饮，相
得懽甚。当张饮时，人人意益舒，若不知邦大夫既罢
酒，辄戒其子弟戚党曰：“吴公待我厚，何以当之？若曹
幸为吾守吴公法，使我得终事吴公何？若”吴公以严
爱诸公故，益得吏民情，时有所按舍出意外。中豪家
数十百里人若一。吴公临之，强饰自励为善。后吴公
虽佐守，不在摄，而州大治。公既迁台使者，大修治水
利，意欲以属吴公，不敢言。吴公慨然曰：“台使者重劳
我，我安能为吏民爱？”旬日筋骨，乃出，舍河上第，令一
胥号诸乡三老曰：“公在河，公在河。”三老则大惊，先其
子弟奉畚锸云集，穷旦夕，事事曰：“公为我治水，得望
岁供县官赋，安敢久劳”公不旬日告竣，于是吴公当
之倅任。而诸公尝从吴公游者，前为祖顾谓不佞习
公兄，中丞先生又最游于公，当有言。不佞盖读《汉·宣
帝纪》，称其综核名实，错用法理，而赵京兆广汉首以
锐精应之，一时声称，赫赫冠天下。然不能深中帝心，
而其所尊宠者，乃在龚渤海、黄颍川。彼其敦本节啬，
兴教礼义，意若欲缓收吏治之效，而不尽用其才，其
民之应之，顾不后于京兆，而思以心报二公，何也？亦
可以深长思矣。宣帝尊宠不及京兆，班氏传《循吏》首
二公虽未尽仿经术，亦庶几合之。吾吴俗剽轻奓诈，
以繁丽争雄长，太守蔡公力欲胜之于道，而患寡与
合者。往吴公佐吾州，蔡公不以属吏视公，日相与谈
甚适。今吴公晋而佐郡，获从蔡公共䇲一堂之上，所
以回易观听而成吾郡于仁让者，宁有涯哉！不佞窃
从诸公，俟下风。若倅务公，固百优之无所藉不佞言
矣。中丞公，字峻伯，与公之先王父苕源公，俱嘉靖中
循吏也。